Na temelju članka 117. stavka 5. Zakona o socijalnoj skrbi („Narodne novine“ 157/13, 152/14, 99/15, 52/16, 16/17, 130/17, 98/19 i 64/20) i članka 29. Statuta općine Donji Andrijevci („Službeni vjesnik Brodsko-posavske županije“ br. 10/90, 2/11, 3/13, 14/14, 7/18. i 4/19), Općinsko vijeće općine Donji Andrijevci na 22. sjednici održanoj 21.7. 2020. godine, donosi

**O D L U K U**

**o sufinanciranju prijevoza učenika srednjih škola**

**u školskoj godini 2020./2021.**

**Članak 1.**

Ovom Odlukom utvrđuju se kriteriji i način sufinanciranja troškova javnog prijevoza redovitih učenika srednjih škola u školskoj godini 2020./2021.

Pod javnim prijevozom učenika iz stavka 1. ove točke podrazumijeva se prijevoz od mjesta prebivališta/boravišta učenika do mjesta škole i od mjesta škole do mjesta prebivališta/boravišta (međumjesni prijevoz) i to sredstvima redovitog putničkog javnog linijskog prijevoza (autobus i vlak).

Pod posebnim linijskim prijevozom učenika podrazumijeva se prijevoz učenika od i do škole autobusima na osnovi sklopljenog pisanog ugovora između naručitelja prijevoza i prijevoznika na relacijama na kojima nije organiziran odgovarajući javni prijevoz.

Ukoliko učenik ima mogućnost korištenja prijevoza vlakom i autobusom općina će sufinancirati trošak prijevoza vlakom.

**Članak 2.**

Kriteriji za ostvarivanje prava sufinanciranja troškova javnog prijevoza su:

- da učenik ima prijavljeno prebivalište odnosno boravište na području općine Donji Andrijevci i

- da je učenik u školskoj godini 2020./2021. upisao i redovito pohađa srednju školu

Pravo sufinanciranja troškova javnog prijevoza prema kriterijima iz stavka 1. ove točke ne ostvaruje učenik koji je smješten u učeničkom domu koji se nalazi u istom mjestu njegova školovanja.

**Članak 3.**

Učenici koji ispunjavaju uvjete iz članka 2. ove Odluke ostvaruju pravo na sufinanciranje troškova prijevoza u iznosu 25% cijene mjesečne učeničke karte za odgovarajuće relacije na kojima koriste usluge prijevoza za vrijeme trajanja nastave, praktične nastave, odnosno stručne prakse.

**Članak 4.**

Sredstva za izvršenje ove odluke osigurana su u proračunu općine Donji Andrijevci za 2020. godinu, a potrebno ih je osigurati i proračunom općine za 2021. godinu.

**Članak 5.**

Pravo na sufinanciranje prijevoza učenika ostvaruje se na temelju potvrde škole kojom se potvrđuje da je učenik u školskoj godini 2020./2021. upisao te da redovito pohađa srednju školu.

Potvrda iz prethodnog stavka se dostavlja prijevozniku.

U slučaju da je s prijevoznikom sklopljen pisani ugovor, odobreni iznos subvencije uplaćuje se na žiro račun prijevoznika.

Iznimno, odobreni iznos subvencije uplaćuje se na tekući ili žiro račun jednog od roditelja učenika.

**Članak 6.**

Ova odluka stupa na snagu osmog dana od dana objave u „Službenom vjesniku Brodsko-posavske županije.“

**OPĆINSKO VIJEĆE**

**OPĆINE DONJI ANDRIJEVCI**

**PREDSJEDNIK**

**OPĆINSKOG VIJEĆA**

Robert Kuduz, dr. med.

KLASA: 023-01/20-01/29

URBROJ: 2178/04-03-20-1

Donji Andrijevci, 21.7.2020.

**DOSTAVITI:**

1. „Službeni vjesnik Brodsko-posavske županije“
2. Hrvatske željeznice d.o.o. - Putnički prijevoz
3. Dosje zapisnika
4. Pismohrana, ovdje